120 vas weens betogings in NZBetogers en die polisie het koppe gestamp in Nieu-Seeland. (Foto: Marty Melville/AFP) Die polisie in Nieu-Seeland het Donderdag met betogers in Wellington koppe gestamp nadat die betogers sedert Dinsdag by die parlementsgebou kampeer in protes teen allerlei Covid-19-verwante regulasies. Altesame 120 kampeerders is in hegtenis geneem nadat hulle beveel is om die parlementêre terrein te verlaat, maar die bevel verontagsaam het. Dít nadat owerhede dié terrein vir lede van die publiek gesluit het en die groep wou uiteenjaag. Honderde Nieu-Seelanders het vroeër vandeesweek onderneem om voor die parlementsgebou te bly totdat die Covid-19-beperkings en gedwonge inentings opgehef word. Toe die polisie egter Donderdag die tydelike nedersetting op die grasperke van die parlement wou begin skoonmaak het dié twee groepe erg vasgesit. Beamptes het pepersproei op ŉ aantal betogers gebruik, terwyl twee polisielede in die skare ingesleep is. Die betrokkenes het slegs ligte beserings opgedoen. (Foto: Marty Melville/AFP) Te midde van die chaos het betogers glo steeds geskree “hierdie is nie ŉ demokrasie nie” en “laat die mandaat vaar”. Die Wellingtonse stadsraad het ook Donderdag sy parkeerbeamptes aangesê om boetes aan die konvooivoertuie uit te reik wat die strate versper. Grant Robertson, adjunk-premier, sê inwoners se geduld het opgeraak met die ontwrigting en dit het die polisie aangemoedig om op te tree. “Strate is in die stad versper, terwyl sakeondernemings moes sluit,” het Robertson aan Radio New Zealand gesê. “ŉ Aantal mense sê hulle het ook bedreig en geïntimideer gevoel.” Inwoners het by die polisie aangeklop nadat hulle glo beledig is oor die dra van maskers. Verskeie sakeondernemings naby die parlement moes ook hul deure sluit nadat die personeel na bewering geteister is oor die toepassing van entstofmandate. Inhegtenisnemings dreig in Kanada Betogers versper ‘n pad naby die Ambassador-brug. (Foto: Matthew Hatcher/Getty Images/AFP) Aan die ander kant van die wêreld dreig die polisie in Kanada om die bestuurders van ŉ konvooi vragmotors wat ŉ sleutelpunt vir oorgrensehandel met die VSA versper, in hegtenis te neem. Betogings teen verpligte Covid-19-inentings en inperkingsregulasies woed al vir byna twee weke in Ottawa, Kanada se hoofstad, met verskeie provinsies in die land wat reeds besluit het om alle Covid-19-verwante beperkings op te hef. Die Kanadese eerste minister, Justin Trudeau, het egter die betogers se jongste poging om die mandate opgehef te kry deur die Ambassador-brug tussen Windsor in Kanada en Michigan in die VSA te versper, as “onaanvaarbaar” beskryf. Dié brug is ŉ belangrike sleutelpunt vir handel tussen die twee lande, en is weens die betogings tydelik gesluit. Meer as 40 000 pendelaars, toeriste en vragmotors ry daagliks oor die brug en sowat $323 miljoen (byna R5 miljard) se goedere word oor die brug gependel. Trudeau sê dié versperring kan die land se ekonomiese herstel aansienlik benadeel. “Blokkades en onwettige betogings is onaanvaarbaar en het ŉ negatiewe impak op ondernemings. Ons moet iets doen om die chaos tot ŉ einde te bring.” Trudeau het aan die betogers gesê dat die pandemie nie met blokkades beëindig kan word nie. “[Die pandemie] moet met wetenskap beëindig word en met openbare gesondheidsmaatreëls.” Jen Psaki, woordvoerder van die Withuis, het vroeër gesê Amerikaanse amptenare is in baie noue kontak met Kanadese grensagentskappe oor die brugblokkade. (Foto: Geoff Robins/AFP)